
		
			
				[image: ]
			

			
				
					VÆR DIN

					BESTE VENN

				

			

			
				
					Hvorfor er det så vanskelig?

				

			

		

	
		
			
				
					ISBN 978-82-692412-1-1

				

			

		

		
			
				
					Bilder av Janine Magelssen

				

			

			
				
					vær din

					beste venn

				

			

			
				
					marianne magelssen

				

			

			
				
					Forlaget Magelssen

				

			

			
				
					Hvorfor er det så vanskelig?

				

			

		

	
		
			
				[image: ]
			

		

		
			
				[image: ]
			

			
				
					innhold 

					Forord

					En bestevenn

					Helt alene

					Hvis jeg var en elv

					Når noe skygger for lyset 

					 Medfølelse betyr «å lide sammen med».

					Jeg har selvmedfølelse hver gang jeg møter meg selv med vennlighet.

					Selvmedfølelse krever årvåkenhet og tålmodighet.

					Selvmedfølelse krever ansvarlighet.

					forord 

					Jeg har stått parkert i mange busslommer dette året, ordene som kom til meg ville huskes, de måtte skrives ned. I dyp søvn om natten har de trukket meg etter håret ut av sengen og ned til tastaturet. Jeg liker ikke å bli vekket om natten, men det har ikke ordene tatt hensyn til. De har ustanselig forstyrret meg i meditasjon og i yogaklasser, de ville bli tatt på alvor. 

					Det går en rød tråd gjennom alle bøkene mine. Jeg skal erfare noe, og så skal jeg dele det. Det er ikke alltid lystbetont. Denne gangen har jeg gått mange runder med meg selv. Jeg har vært usikker på om jeg var den rette. Hvorfor skulle akkurat jeg skrive en bok om det å være sin egen beste venn– være vennlig mot seg selv– tåle hele seg? 

					Mange av oss leter etter mening i livet, vi leter etter et spesielt talent, en oppgave, eller noe å produsere fordi vi tror, og kanskje håper, at det er en spesiell mening med akkurat vårt liv, men tenk om det eneste livet ønsker av oss er at vi skal vikle oss ut, og romme hele oss.

					Vi har alle sammen blitt viklet inn i egoets strategier. Som små barn er vi mottakelige og vi tror på det som blir fortalt om oss, denne informasjonen blir til indre kritiske stemmer, som vi lytter til og tror på. Det er vanskelig å være sin egen beste venn når vi identifiserer oss med det kritiske egoet.

					Du trenger ikke pianofingre, et talent for skrivning, en kropp bygd for fart eller en vakker sangstemme for å finne mening i livet ditt. Du trenger bare å vennlig bli kjent med det du egentlig er.

					Tenk om tilværelsen kun består av øyeblikk, og at det ikke ligger 

					en spesiell mening i øyeblikket? Jeg kan kjenne at egoet mitt har problemer med å godta en slik påstand, det stritter imot, og det er kanskje ikke så rart for det er programmert til å mene noe om alt. Det liker og misliker, det vurderer, legger til og trekker fra, det 

					fordømmer og avviser. Det forholder seg til fortid og fremtid. Det vet ikke hva et øyeblikk er.

					Når jeg klarer å være helt til stede i øyeblikket, glemmer jeg meg selv, det er de beste øyeblikkene i livet mitt.

					Å være menneske innebærer å utsette seg selv for utfordringer, tap og forandring. Du vil helt sikkert oppleve usikkerhet og avvisning, smerte og sorg, men heldigvis også glede, nærhet, natur og fellesskap. 

					Ingen er garantert et lett liv, men det blir langt tyngre, og noen 

					ganger ikke til å bære, hvis vi ikke står sammen med oss selv i 

					vennlig omfavnelse.

					Omsorgssvikt, avvisning og uvitenhet merker oss og påvirker måten vi ser oss selv på. Til tross for dette tror jeg det aldri er for sent å bli venn med seg selv, det krever bare litt mer.

					Når jeg tenker meg om er det egentlig perfekt at det er akkurat jeg som skriver om dette temaet, for jeg vet mye om det å ikke være sin egen beste venn, og nå vet jeg etterhvert en del om det å være sin egen beste venn. 

					Denne boken er ment som en påminnelse: Det viktigste vi kan gjøre i livene våre er å hjelpe hverandre slik at hver og en blir i stand til å omfavne, tåle og uttrykke hele seg. 

					Vi alle bærer noe dyrebart inni oss som bare er vårt. Det er et kompass som ingen kan ta fra oss – og som rommer vår medmenneskelighet. 

					 

					Kong Harald V

					en bestevenn

					Som enegget tvilling har jeg hatt en bestevenn hele livet. 

					Jeg trodde det skulle være nok. 

					I ni måneder kjente jeg varmen fra henne. Vi hadde hverandres rygg gjennom hele barndommen og tidlig ungdomstid. Vi het Tvillingene. Det var ingen som anstrengte seg for å se forskjell. «Det er en av tvillingene», sa de. «Her er gaven til tvillingene.» «Det er tvillingene som har gjort det!» 

					Det tok mange år før jeg gjenkjente og reagerte på mitt eget navn. 

					På barne- og ungdomsskolen gikk vi i samme klasse, det var mange fordeler, for læreren så ikke forskjell, og vi kunne hjelpe hverandre med prøver og oppgaver. 

					Vi fikk kjærester, og slo opp for hverandre. På noen områder kunne det se ut som om vi slapp lettere unna enn det de andre gjorde, fordi vi bar den andres byrde og ikke vår egen. Ulempen ved det var at vi ikke lærte å ta ansvar for vårt eget. Å være så tette skapte noen 

					ganger ubehag, for når den ene fikk kjeft rammet det også den 

					andre. Det var ikke mulig for oss å skape vår egen identitet. 

					Erkjennelsen var brutal da vi forsto at vi måtte gå hver vår vei.

					Jeg sitter på en benk i skolegården, det er første skoledag, og det er ingen å lene seg mot, ingen å gjemme seg bak. Det er ingen som kan ta skylden, få den positive eller negative tilbakemeldingen. Det er ingen som kan hjelpe meg med matematikken. Det er ingen som har ryggen min.

					Jeg ser meg rundt, de andre ungdommene sirkler rundt hverandre, og noen begynner forsiktig å snakke sammen, de danner små 

					grupper. Jeg kan ikke invitere meg selv inn i gruppen, for jeg aner ikke hvem jeg skal være.

					Akkurat der, på den benken i skolegården, gjør jeg en feil.

					Jeg bestemmer meg for å bli likt. 

					Antagelig hadde jeg gjort lignende valg tidligere, både i parken og i barnehagen, men da hadde jeg ubevisst tatt disse valgene. Små barn forstår raskt hvilken adferd som gir positiv oppmerksomhet. 

					Vi speiler oss i ansiktene til alle som berører livene våre. Å bli sett og bekreftet hører med til livets dypeste behov. Når vi, med kjærlighet, aksept og nysgjerrighet tillater barnet å uttrykke sin helt unike 

					personlighet, legger vi grunnlaget for glede, trygghet og mening. 

					Behovet for å bli likt avhenger i stor grad av selvfølelsen, tryggheten og egenkjærligheten til den enkelte.

					Jeg ønsket å være en del av flokken, men det hadde sin pris, fordi i samme øyeblikk sammenlignet jeg meg med flokken. Det var et regnskap som ikke gikk opp. 

					Jeg begynte å ta etter de mest populære jentene. Jeg kledde meg som dem, og lot håret gro, det virket som en god idé å ha langt lyst hår. 

					De populære fremsto, for meg, som blide, positive og morsomme. Det kunne jeg også klare.

					Jeg skulle ønske jeg var et tre, et sånt tre som vi har i hagen vår. 

					Treet vårt holder seg selv. 

					Med tiden fikk jeg venner, ikke ordentlige venner, ikke venner som visste hvem jeg egentlig var, men venner å le med, venner å henge med. 

					Jeg trivdes, og hadde det bra. Jeg var likt.

					Etter hvert fikk jeg en følelse av at de andre ble tryggere, for de begynte å uttrykke en hel rekke forskjellige følelser: sinne, frustrasjon, tristhet, irritasjon, sorg og glede. Jeg tenkte på de samme følelsene, men jeg følte dem ikke. 

					Mot slutten av siste året på videregående begynte smertene, de 

					startet i hendene, og så spredde de seg til underarmene. Jeg fløy fra den ene legen til den andre, men ingen fant noe galt, til tross for at jeg knapt nok kunne holde en gaffel.

					Det var aldri noe galt med hendene og underarmene mine. Jeg 

					hadde mistet meg selv, og kroppen ga beskjed. Det gjør den alltid, men på svært individuelle, og noen ganger underlige måter. 

					helt alene

					Det er laget noen filmer som viser tvillingers liv under graviditeten. Jeg blir rørt av å se hvordan de lener seg inntil hverandre, omfavner og 

					beveger seg rundt hverandre.

					Da tvillingsøsteren min og jeg lå i magen til moren vår hadde vi frihet til å bevege oss, selv om det ble trangt etter hvert. Mot slutten lå vi helt tett inntil hverandre. Jeg kom til verden 15 minutter før henne, alt gikk 

					normalt for seg, vi ble stelt og så lagt i hver vår seng. Da vi kom hjem delte vi seng, men lå andføttes. Overgangen fra det varme fostervannet, nærhet og fri bevegelse, til separasjon og mindre bevegelsesfrihet, må oppleves brutalt for alle barn.

					Jeg kan ikke tro noe annet enn at en fødsel er en eksistensiell krise. Barnet er ikke i stand til å reflektere over situasjonen, men det er naturlig å 

					tenke seg at det oppstår en separasjonsfrykt. Hun er ikke lenger en del av moren. Hjerteslagene og den beroligende vuggingen opphører. 

					Fra det øyeblikket vi fødes er vi alene, og vi kommer til å være alene helt til den dagen vi dør. Vi bare merker det ikke så godt når livet med alt sitt innhold raser av sted med oss. Jeg forsto det først da jeg begynte alene på videregående, og så fikk jeg erfare det en gang til som 20-åring, da legen oppdaget en kul i det ene brystet mitt. 

					En telefon, og så var livet med ett usikkert og utrygt. Jeg ble tatt godt vare på, jeg fikk trøst, beroligende ord og fine samtaler, men samtidig var jeg alene. Jeg var alene med tankene og følelsene mine, med den jeg er når jeg ikke tenker eller føler, når det er tomt i meg og jeg bare er. 

					I ettertid har jeg vært glad for opplevelsen, den lærte meg noe viktig, for i ukene med venting og uro fikk jeg et glimt av selve livet. 

					Tilværelsen her, på planeten jorden, er forgjengelig, livet ditt kan være over allerede i kveld, eller det kan endre seg brutalt fra akkurat dette 

					minuttet til det neste. Det er det ingenting du kan gjøre noe med.

					Mennesker vil komme og gå, du vil bli likt og mislikt, du vil såre og bli såret, du vil tape og vinne, du vil bli forlatt og forlate.

					Det er bare én relasjon du kan ha full tillit til, og det er den du 

					etablerer med deg selv. 

					Når du er din egen beste venn har du en venn som alltid har ryggen din, en venn som ikke fordømmer når du gjør feil eller føler deg håpløs, en venn som vennlig rettleder, en venn som liker deg for den du er, en venn som makter å se forbi mangler og skavanker, en venn som forstår at du forsøker å gjøre ditt beste, en venn som motiverer, en venn som tåler at du føler skam, en venn som er glad for at du kom til verden i akkurat denne menneskeformen, en venn du kan lene deg inntil, en venn som tilgir. 

					Du skal oppleve livet på godt og ondt i akkurat denne kroppen. Det kan være utfordrende fordi det kan hende at denne kroppen ikke fungerer optimalt, det kan hende den ikke kan reprodusere, det kan hende den blir syk, det kan hende du ikke liker den, det kan hende du ikke kjenner deg igjen i den, det kan hende du bare opplever sorg ved den. Det kan hende du trenger hjelp slik at du kan finne mening i denne kroppen. 

					En gang sviktet kroppen min meg. Den pleide å frakte meg rundt, nå skulle jeg bære på den, halvveis i live. Den ble en tvangstrøye, som holdt meg nede og tilbake. Hvem skulle jeg være nå, hva var verdien min? 

					Jeg skulle komme til å lide i kroppen helt til jeg klarte å bli venn med den, og akseptere den slik den var. Det tok lang tid før jeg forsto at ikke alt ved meg var sykt, men at det var friske deler jeg kunne bruke.

					hvis jeg var en elv

					Elsker du deg selv? 

					Jeg hadde egentlig aldri reflektert over det spørsmålet.

					Det var først da livet ble alvorlig vanskelig at jeg begynte å undre meg. De samme utfordringene og vonde følelsene dukket opp igjen og igjen. Det var merkelig at jeg, som jobbet så intenst med å forbedre og reparere meg selv, ikke kom noen vei. 

					Jeg bar på et tungsinn, og en tristhet jeg ikke kunne forklare. Det var sjelden jeg våknet om morgenen og var glad. Jeg manglet noe.

					Når noe holdes utenfor, oppstår en følelse av å mangle. Sakte, men sikkert forsto jeg at det jeg manglet var deler av meg selv. Jeg holdt tilbake, og var redd for å vise hele meg. Jeg unngikk det jeg ikke likte, lukket øynene for det jeg ikke ville se. Det var sider jeg ikke kunne vedkjenne meg, følelser og tanker jeg skammet meg over. Jeg tok ikke ansvar for det som var mitt. 

					Da jeg begynte å undersøke hvordan jeg behandlet meg selv i møte med vanskelige tanker og følelser fikk jeg se selvforakt, fordømmelse og en fullstendig mangel på egenomsorg. 

					Det er umulig å bearbeide, endre og implementere nye væremåter så lenge vi møter oss selv med avvisning og motstand.

					Jeg liker å se til naturen når jeg skal forsøke å forstå livet og meg selv. Det virker som en fornuftig ting å gjøre ettersom vi også er natur.

					Hvis jeg var en elv ville jeg flyte nedover, jeg ville funnet nye veier hvis en hindring oppsto. Jeg ville hatt partier som var urolige og steinete, og partier med flyt. Jeg kunne utvide meg og bli dypere. Jeg ville vært vennlig mot meg selv til tross for at jeg av og til ødela noe på min ferd. Jeg ville uredd kastet meg utfor fjellsider. Noen ganger hadde jeg vært stille, andre ganger buldrende fossefall. Jeg hadde alltid vært meg selv, men stadig i forandring. Jeg ville med letthet latt meg føre mot havet.

					Da jeg var liten og opplevde urettferdighet, avvisning og uvitenhet, beskyttet jeg meg. Beskyttelse er en styrke som ligger i kroppen og sinnet vårt, en intelligens som vet når det er nok. 

					Når vi beskytter oss lukker kroppen seg, og pustemønsteret vårt endres. Kroppen pakker inn det vonde for så å finne nye måter å være i verden på. 

					Beskyttelsesmekanismene mine var en gang hensiktsmessige, men nå fungerte de ikke lenger. Nå så jeg på dem som svakheter. Jeg for-dømte meg selv for dem, fordi de manifesterte seg som misunnelse, grådighet og noen ganger hat, følelser jeg definerte som negative.

					Det tok tid og mye selvransakelse før jeg forsto hva alle de negative tankene og følelsene skjulte. Det viste seg at de dekket over og beskyttet det såreste i meg. 

					Jeg var ikke slem. Jeg hadde det bare vondt.

					Det er vanskelig for oss å omfavne følelser som misunnelse, grådighet og hat, men når vi forstår at de dekker over sårene våre vokser det frem en ømhet. Vi oppdager at hvis vi vennlig tillater en vanskelig følelse å ta plass så blir den sett. På samme måte som det er godt for oss å bli ordentlig sett av en annen, er det godt og beroligende for følelsen å bli sett og akseptert av oss selv. 

					Med tiden kan vi bli i stand til å anerkjenne styrken som en gang lå i 

					beskyttelsene. Vi kan bli takknemlig for kroppen, og arbeidet den har 

					gjort for å beskytte oss. 

					når noe skygger for lyset 

					Jordkloden roterer, og deler av den blir liggende i skyggen. Vi kaller det natt. I oss er det også noe som skygger for lyset. Traumer, både små og store skygger for lyset når de setter spor og skaper separasjon. 

					Jeg kan se disse sporene i adferden min, og i måten jeg oppfatter mennesker og situasjoner på. Jeg kan se det i tankemønstrene og følelsene mine. De viser seg som mistillit og frykt.

					Jeg har vært mye redd. Mest redd har jeg vært for selve livet, men ofte har jeg ikke visst hva jeg var redd for. Etter hvert ble jeg redd for selve redselen. Det likte den, for da tok den enda fastere grep. Over tid dannet det seg et nettverk av spenninger og motstand i kroppen. Nettverket skapte smerte og sykdom. Fremdeles ligger det et ekko i kroppen min. 

					Et traume er ikke det som skjer med oss, men det vi holder for oss selv i fravær av et empatisk vitne.

					Dr. Peter Levine

					Valnøttfrøet er beskyttet av et hardt skall. Det kan se ugjennomtrengelig ut, men det skal ikke mer til enn en vanndråpe og litt forsiktig skraping på skallet så slipper lyset inn, og allerede neste dag kan liv observeres.

					Jeg ønsker å la lyset skinne på det jeg ikke liker, det jeg er redd for og det jeg holder på avstand. 

					Jeg vet med sikkerhet at nesten alt annet vil falle på plass når jeg tåler hele meg, når jeg vennlig kan bære styrker og svakheter, feiltrinn og suksesser. 

					Når vi vennlig anerkjenner hele oss kan det bli lys der det før var mørkt, for vi er egentlig lys, flyt og bevegelse. 

